                                                        PETÍCIA
ZA REGULÁCIU POPULÁCIE MEDVEĎA HNEDÉHO A ZA OCHRANU ŽIVOTA, ZDRAVIA A MAJETKU OBYVATEĽOV OBCE TULČÍK A OSTATNÝCH MIEST A OBCÍ SLOVENSKEJ REPUBLIKY
Adresáti petície:
• Ministerstvo životného prostredia Slovenskej republiky
• Okresný úrad Prešov – odbor starostlivosti o životné prostredie
• Štátna ochrana prírody Slovenskej republiky
• Zásahový tím pre medveďa hnedého – Východ
• Obec Tulčík

My, dole podpísaní občania obce Tulčík, vlastníci nehnuteľností, poľnohospodárskych a lesných pozemkov, ako aj ďalší obyvatelia využívajúci územie obce a ostatných obcí a miest Slovenskej republiky sa v súlade so zákonom č. 85/1990 Zb. o petičnom práve obraciame na príslušné orgány verejnej správy so žiadosťou o bezodkladné prijatie opatrení smerujúcich k regulácii populácie medveďa hnedého a zabezpečeniu ochrany života, zdravia a majetku obyvateľov.
Podľa nám dostupných informácií, podľa našich osobných skúseností a z ústneho podania od predchádzajúcich generácií bezpečne vieme, že medveď sa v katastri obce Tulčík nikdy nevyskytoval a trúfame si konštatovať, že to tak bolo iste aj niekoľko storočí dozadu.
V posledných mesiacoch  bol medveď opakovane pozorovaný v katastri obce Tulčík, na poľnohospodárskych pozemkoch, v lesoch, pri záhradách, rekreačných trasách a v lokalitách, ktoré obyvatelia denne využívajú na prácu, šport, turistiku a oddych . Podobne tomu je aj v mnohých iných oblastiach Slovenska, kde sa medveď predtým tiež nevyskytoval.
Podľa skúseností miestnych obyvateľov nejde o ojedinelý prípad. Výskyt medveďov sa v okolí našej obce opakuje už niekoľko rokov a intenzita ich pohybu v tesnej blízkosti obývaných častí obce narastá.
Občania sa oprávnene obávajú o svoju bezpečnosť, bezpečnosť svojich detí, seniorov, poľnohospodárov, lesníkov, cyklistov a turistov. Mnohí sa zo strachu vyhýbajú vstupu do lesov, na polia alebo na vlastné pozemky. Takýto stav tu nikdy predtým nebol a významne obmedzuje kvalitu života obyvateľov a zasahuje do ich práva bezpečne užívať svoj majetok a životný priestor.

ŽIADAME:
1. Žiadame Štátnu ochranu prírody Slovenskej republiky a Zásahový tím pre medveďa hnedého – Východ zabezpečiť pravidelný monitoring výskytu medveďov v katastri obce Tulčík, vyhodnocovať rizikovosť ich správania a priebežne informovať obec aj verejnosť o prijatých opatreniach.
2. Žiadame Ministerstvo životného prostredia SR, Okresný úrad Prešov – odbor starostlivosti o životné prostredie, Štátnu ochranu prírody SR a Zásahový tím pre medveďa hnedého, aby prijali bezodkladné opatrenia na ochranu života, zdravia a majetku obyvateľov a v prípade opakovaného výskytu rizikových jedincov zabezpečili ich odchyt, premiestnenie alebo iné zákonné opatrenia.
3. Žiadame Ministerstvo životného prostredia Slovenskej republiky, aby preverilo informácie o možnom umelom premiestňovaní alebo vypúšťaní medveďov do lokality v okolí obce Tulčík alebo jej širšieho okolia v prechádzajúcich rokoch  a výsledky preverenia zverejnilo. V prípade zistenia porušenia právnych predpisov žiadame postúpenie veci príslušným orgánom.
4. Žiadame Ministerstvo životného prostredia SR, Okresný úrad Prešov a Štátnu ochranu prírody SR, aby pri prijímaní rozhodnutí dôsledne rešpektovali aj práva vlastníkov a užívateľov  lesných a poľnohospodárskych pozemkov. V prípade akéhokoľvek premiestňovania veľkých šeliem žiadame transparentné informovanie verejnosti a rešpektovanie oprávnených záujmov vlastníkov dotknutých pozemkov.
5. Žiadame Ministerstvo životného prostredia Slovenskej republiky neodkladne zabezpečiť odbornú reguláciu populácie medveďa hnedého na území Slovenskej republiky tak, aby jeho počet zodpovedal únosnej kapacite jednotlivých regiónov, ako tomu bolo v minulosti a aby výskyt medveďov nepredstavoval neprimerané riziko pre život, zdravie a majetok obyvateľov. Zároveň žiadame vypracovanie a realizáciu dlhodobej stratégie manažmentu populácie medveďa hnedého založenej na odborných údajoch, pravidelnom monitoringu a ochrane verejnej bezpečnosť. Žiadame ,aby  bol zamedzený výskyt medveďa v oblastiach, v ktorých sa pred r.2020 vôbec nevyskytoval.

ZÁVER

Cieľom tejto petície je dosiahnuť systémovú reguláciu populácie medveďa hnedého na území Slovenskej republiky tak, aby bola zabezpečená rovnováha medzi ochranou prírody a ochranou života, zdravia a majetku občanov. Sme presvedčení, že súčasný stav v mnohých regiónoch Slovenska, vrátane okolia obce Tulčík, si vyžaduje aktívne riadenie populácie medveďa a prijatie účinných opatrení na predchádzanie stretom človeka s týmto chráneným živočíchom.
[bookmark: _GoBack]Ochrana medveďa nemôže byť nadradená nad ochranu zdravia a života človeka a nad jeho slobodný pohyb. Nemôžeme čakať na tragické dôsledky stretu medveďa a človeka.
Žiadame všetky príslušné orgány verejnej správy, aby našu petíciu vybavili v zákonom stanovenej lehote a písomne informovali petičný výbor o prijatých opatreniach.

V Tulčíku, dňa 16.09.2026

